Αγαπητές κυρίες και κύριοι,

Είναι πραγματικά τιμή μου που βρίσκομαι σήμερα εδώ, ανάμεσα σε γυναίκες που δεν φοβούνται, δεν διστάζουν, δεν κάνουν πίσω.

Γυναίκες που καθημερινά δίνουν τη δική τους μάχη, που ανοίγουν δρόμους, που δημιουργούν, που αλλάζουν τα δεδομένα.

Η συνεργασία μας με το Λύκειο Ελληνίδων είναι μια μοναδική ευκαιρία να σταθούμε και να μιλήσουμε για κάτι αυτονόητο, αλλά ακόμα και σήμερα ζητούμενο: τη θέση της γυναίκας στη σύγχρονη κοινωνία.

Η γυναίκα δεν είναι απλώς ο θεμέλιος λίθος της οικογένειας. Είναι η κινητήρια δύναμη της κοινωνίας. Είναι η επιστήμονας, η επιχειρηματίας, η πολιτικός, η αθλήτρια, η δημιουργός. Είναι αυτή που διεκδικεί, που απαιτεί, που πετυχαίνει. Και σήμερα, την τιμάμε. Όχι απλώς για να αναγνωρίσουμε όσα έχει καταφέρει, αλλά και για να υπενθυμίσουμε ότι ο δρόμος προς την πραγματική ισότητα δεν έχει ακόμη ολοκληρωθεί.

Σε αυτόν τον αγώνα, η Περιφέρεια Ανατολικής Μακεδονίας και Θράκης δεν είναι θεατής. Είναι σύμμαχος.

Δεν αρκούμαστε σε ωραία λόγια. Παίρνουμε πρωτοβουλίες, υλοποιούμε δράσεις, επενδύουμε σε λύσεις που έχουν πραγματικό αντίκτυπο στη ζωή των γυναικών.

Ήδη έχουμε κάνει μεγάλα βήματα:

* Δημιουργήσαμε την Περιφερειακή Επιτροπή Ισότητας των Φύλων, που ενημερώνει, κινητοποιεί και προωθεί την ισότητα σε όλη την Περιφέρειά μας.
* Ολοκληρώσαμε το Σχέδιο Δράσης για την Ισότητα στις υπηρεσίες μας, βάζοντας τα θεμέλια για πολιτικές που θα φέρουν ουσιαστική αλλαγή.
* Χρηματοδοτούμε με πάνω από 2 εκατομμύρια ευρώ δομές που στηρίζουν γυναίκες.

Και όταν λέμε στήριξη, το εννοούμε:

* Δημιουργήσαμε, για πρώτη φορά, Συμβουλευτικά Κέντρα σε Ξάνθη και Δράμα, καλύπτοντας ένα κρίσιμο κενό.
* Στηρίξαμε τη συνέχιση των Συμβουλευτικών Κέντρων σε Καβάλα και Αλεξανδρούπολη.
* Διασφαλίσαμε τη λειτουργία του Ξενώνα Κακοποιημένων Γυναικών στην Κομοτηνή, που μέχρι σήμερα έχει φιλοξενήσει σχεδόν 300 γυναίκες και παιδιά από όλη την Περιφέρεια.

Όμως, η στήριξη των γυναικών δεν σταματά εδώ.

Η ισότητα δεν είναι μόνο θέμα προστασίας, αλλά και ενίσχυσης. Γι’ αυτό επενδύουμε στη γυναικεία επιχειρηματικότητα, δίνοντας στις γυναίκες τη δυνατότητα να σταθούν στα πόδια τους, να δημιουργήσουν, να εξελιχθούν.

Μέσα από χρηματοδοτικά προγράμματα, όπως η δράση για τις κοινωνικές επιχειρήσεις, δίνουμε εργαλεία σε γυναικείους συνεταιρισμούς, ενισχύουμε την τοπική παραγωγή, ανοίγουμε δρόμους για ένα πιο δίκαιο μέλλον.

Η δέσμευσή μας είναι ξεκάθαρη: μια κοινωνία ισότητας, μια κοινωνία που δεν αποκλείει, αλλά δίνει ευκαιρίες σε όλους.

Αγαπητές μου κυρίες,

Σας καλώ να συνεχίσετε να διεκδικείτε, να παλεύετε, να ονειρεύεστε.

Και καλώ τους άνδρες να σταθούν δίπλα σας, όχι ως παρατηρητές, αλλά ως συμμέτοχοι σε έναν αγώνα που αφορά όλους μας.

Γιατί η ισότητα δεν είναι γυναικείο ζήτημα. Είναι υπόθεση της κοινωνίας.

Σας ευχαριστώ!